Diari Oficial de la Generalitat Valenciana


Sumari del DOGV 3387, del 04-12-1998 (1998/9577)

ORDRE de 26 de novembre de 1998, de la Conselleria d'Ocupació, Indústria i Comerç, sobre concessió d'ajudes per a la millora de les condicions de treball en xicotetes empreses.
--------------------------------------------------------------------------------------------------------------------------------------------------------------------------------

### Dades del document

Número de DOGV
:   3387

Data del DOGV
:   04-12-1998

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1998/9577


Data del document
:   26-11-1998

Organisme emissor
:   Conselleria d'Ocupació, Indústria i Comerç

Tipus de document
:   Ordre

Anàlisi jurídica

ORDRE de 26 de novembre de 1998, de la Conselleria d'Ocupació, Indústria i Comerç, sobre concessió d'ajudes per a la millora de les condicions de treball en xicotetes empreses. [1998/X9577]
  
La Llei 31/1995, de 8 de novembre, de Prevenció de Riscs Laborals, en l'article 5 estableix que la política en matèria de prevenció tindrà per objecte la promoció de la millora de les condicions de treball, adreçada a elevar el nivell de protecció i de la seguretat i salut dels treballadors en el treball. De la mateixa manera, les administracions públiques fomentaran aquelles activitats amb vista a reduir els riscs laborals i a la promoció d'estructures eficaces de prevenció.
  
És notori el predomini de les xicotetes empreses en el model industrial implantat a la Comunitat Valenciana, que sovint no disposen dels mitjans necessaris per a dedicar una part suficient dels seus recursos a la seguretat de les seues instal·lacions, el que origina un major nombre d'accidents de treball i malalties professionals i que no disposen de les infraestructures necessàries que faciliten el desenrotllament de l'acció preventiva, especialment pel que fa a la informació dels treballadors sobre els riscs a què estan exposats i la formació teòrica i pràctica, suficient i adequada per a la seua protecció.
  
La indústria de la fusta, del calçat i del tèxtil, de gran tradició a la Comunitat Valenciana, utilitza en els seus processos de fabricació i acabat substàncies i preparats químics que per la seua composició i per la naturalesa dels seus components estan classificats com a perillosos.
  
La comercialització d'estos productes està subjecta a una legislació específica de classificació, envasament i etiquetatge, on s'adverteix dels perills essencials i riscs específics, i s'indiquen els consells de prudència o recomanacions de seguretat per a la seua utilització.
  
En la indústria s'utilitzen estes substàncies i preparats generalment en processos oberts en llocs de treball en què els treballadors estan exposats als vapors emesos o als aerosols formats en les operacions d'aplicació mitjançant pistoles pneumàtiques (aerografia), i així mateix hi ha un gran nombre de llocs de treball amb emissió de pols, especialment en la indústria de la fusta.
  
L'exposició a estos vapors, aerosols i pols pot ser perillosa per a la salut dels treballadors, si les seues concentracions en l'ambient de treball superen els valors límit de referència. La Llei 31/1995, de Prevenció de Riscs Laborals en el seu article 14 estableix el dret dels treballadors a una protecció eficaç en matèria de seguretat i salut en el treball, que l'empresari haurà de garantir en compliment del deure de protecció.
  
Per a garantir un ambient de treball que no comporte risc per a la salut dels treballadors per l'exposició a estos agents químics perillosos, és freqüentment necessari el seu control mitjançant instal·lacions d'extraccions localitzades d'aire als llocs de treball.
  
La utilització d'estos sistemes de protecció col·lectiva és d'aplicació si volem combatre el risc en l'origen, tal com estableix l'article 15 de la Llei de Prevenció de Riscs Laborals, i evitar malalties derivades del treball que tanta alarma social produeixen, a més de danys per als treballadors, els seus familiars i les empreses que els ocupen.
  
Així mateix, la publicació del Reial Decret 1.215/1997, de 18 de juliol, pel qual s'estableixen les disposicions mínimes de seguretat i salut per a la utilització pels treballadors dels equips de treball, estableix que estos hauran d'ajustar-se als requisits establits en el seu annex I.5, entre els quals figura que qualsevol equip de treball que comporte risc per emanació de gasos, vapors o líquids o per emissió de pols haurà d'estar proveït de dispositius adequats de captació o extracció prop de la font emissora corresponent.
  
En conseqüència, està plenament justificada l'actuació en els sectors de la fusta, del calçat i del tèxtil, mitjançant la concessió d'ajudes per a proteccions col·lectives adreçades a les xicotetes empreses i destinades a la renovació i/o adquisició de sistemes d'extracció localitzada d'aire com a forma de fomentar el seu ús generalitzat.
  
La Comunitat Valenciana, d'acord amb allò que s'ha previst en l'Estatut d'Autonomia, té atribuïdes les competències en matèria de treball i seguretat i higiene. En l'exercici d'estes competències és procedent establir un règim d'ajudes que tendisca a aconseguir la promoció de la prevenció en les xicotetes empreses dels sectors de la fusta, calçat i tèxtil radicades a la Comunitat Valenciana.
  
Finalment s'assenyala que les ajudes que es concedisquen d'acord amb allò que s'ha previst en la present ordre ho seran en el marc de la Comunicació de la Comissió 96/C 68/06 (DOCE C 68, 6 de març de 1996).
  
Per això, i fent ús de les facultats atribuïdes per l'article 35 de la Llei 5/1983, de 30 de desembre, i l'article 47 del Text Refós de la Llei d'Hisenda Pública de la Generalitat Valenciana,
  
ORDENE
  
Article 1. Objecte i àmbit
  
1. L'objecte de la present ordre és establir el règim de concessió d'ajudes per a la realització d'inversions destinades a la millora de les condicions de treball en les xicotetes empreses de la Comunitat Valenciana dels sectors de la fusta, calçat i tèxtil, i també per a la realització d'inversions a la Comunitat Valenciana per les organitzacions empresarials, entitats sindicals i les seues fundacions per a la millora de les condicions de treball en les xicotetes empreses dels seus àmbits d'actuació, d'acord amb les consignacions pressupostàries que a l'efecte establisca la Llei de Pressupostos de la Generalitat Valenciana per a 1999.
  
2. El règim d'ajudes serà d'aplicació tal com es determina en els següents articles.
  
Article 2. Accions susceptibles de suport
  
Les ajudes podran anar destinades a les actuacions següents:
  
a) Inversions en les xicotetes empreses dels sectors de la fusta, calçat i tèxtil per a la renovació i/o adquisició del sistema o parts del sistema d'extracció localitzada d'aire per a eliminar o reduir les concentracions dels agents químics (gasos, vapors, pols, etc.), presents als llocs de treball en límits tolerables.
  
El sistema d'extracció localitzada d'aire es compon de:
  
Campana
  
Conductes i accessoris
  
Ventiladors
  
Depuradors.
  
b) Inversions en infraestructura, mitjans instrumentals i documentals, que faciliten a les xicotetes empreses el desenrotllament de les accions d'avaluació de riscs i formació i informació, teòrica i pràctica, sobre prevenció de riscs laborals.
  
Article 3. Beneficiaris de les ajudes
  
Podran ser beneficiaris de les ajudes:
  
a) Per a les actuacions assenyalades en l'article 2a), les xicotetes empreses de la Comunitat Valenciana dels sectors de la fusta, calçat i tèxtil que ocupen fins a 50 treballadors i que, addicionalment, no incomplisquen els criteris d'independència recomanats per la Comissió Europea per a la seua consideració com a tals.
  
b) Per a les actuacions assenyalades en l'article 2b), les organitzacions empresarials i sindicals més representatives de la Comunitat Valenciana, constituïdes a l'empara de la Llei 19/1977, o de la Llei Orgànica 11/1985, i les seues fundacions entre els objectius de les quals es trobe la prevenció de riscos laborals.
  
Article 4. Quantia de les ajudes
  
Per a les accions assenyalades en l'article 2a), les ajudes seran del 40% del cost de la inversió. L'impost sobre el valor afegit (IVA), per l'adquisició de béns no serà considerat, a efectes de l'ajuda, com a cost de la inversió. En cap cas la quantia de les ajudes podrà ser superior a un milió de pessetes per beneficiari. Aquest llindar d'un milió de pessetes, s'aplicarà al conjunt de l'empresa beneficiària i de totes les empreses en què es posseïsca directament o indirectament el 25% o més del seu capital o dels drets de vot.
  
2. Per a les accions assenyalades en l'article 2b), les ajudes podran arribar a una quantia màxima del 75% del cost de la inversió. L'impost sobre el valor afegit (IVA), no serà considerat, a efectes de l'ajuda, com a cost de la inversió. En cap cas la quantia de l'ajuda podrà ser superior a quatre milions de pessetes per beneficiari.
  
3. Les ajudes que s'estableixen en la present ordre tindran la consideració de subvencions a fons perdut.
  
4. L'import de les ajudes no podrà fer que l'import total d'ajudes de minimis que reba l'empresa durant un període de tres anys siga superior al límit de 100.000 euros.
  
Article 5. Presentació de sol·licituds i termini
  
1. Les sol·licituds per a l'obtenció de les ajudes regulades en la present ordre hauran d'adreçar-se a la Direcció General de Treball i es presentaran en l'imprés normalitzat en els registres de les corresponents àrees territorials de Treball o per mitjà de qualsevol altra de les formes establides en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
2. Les sol·licituds hauran d'anar acompanyades dels següents documents:
  
a) Documentació acreditativa i identificadora del sol·licitant i del seu representant legal, si és procedent.
  
b) Justificació de trobar-se el sol·licitant al corrent en el compliment de les seues obligacions tributàries i davant de la Seguretat Social, en els termes previstos en l'Ordre de la Conselleria d'Economia i Hisenda, de 30 de maig de 1996, la vigència de la qual haurà d'estendre's fins a la data d'acabament del termini de presentació d'instàncies.
  
c) Memòria descriptiva de l'actuació per a la qual se sol·licita l'ajuda i la seua repercussió en la millora de les condicions de treball en què es reflectisca el seu desenrotllament temporal, que necessàriament serà dins de l'exercici 1999, i també pressupost detallat per partides o factures proforma. En cas de resultar necessari per la naturalesa de l'actuació a realitzar, haurà de presentar-se projecte tècnic, havent de ser sotmés a informe de l'Oficina de Supervisió de Projectes o de tècnics designats per la Conselleria.
  
d) Dades de domiciliació bancària segons model facilitat a l'efecte (fitxa de manteniment de tercers), excepte si s'han presentat amb anterioritat davant de la Conselleria d'Ocupació, Indústria i Comerç i no han experimentat variació.
  
e) Declaració responsable, segons model, de les ajudes de minimis concedides per qualsevol projecte a l'empresa durant els últims tres anys, comptats des de la primera ajuda obtinguda per la norma de minimis, amb indicació de l'import, organisme, data de concessió, règim d'ajudes en què s'empara; o si és procedent declaració responsable de no haver-ne rebut cap.
  
3. Els sol·licitants podran executar els projectes a partir d'1 de gener de 1999, sense esperar que la concessió de l'ajuda es produïsca i sense que això prejutge la decisió que finalment s'hi adopte.
  
4. El termini de presentació de sol·licituds serà el comprés entre l'1 de gener i l'1 de maig de 1999.
  
5. Quan la sol·licitud no reunisca els requisits assenyalats en l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'adjunte la documentació que d'acord amb esta ordre resulte exigible, es demanarà a l'interessat que en el termini de 10 dies, esmene la falta o adjunte els documents preceptius, amb indicació que, si així no ho fa, es considerarà que desisteix de la seua petició, i s'hi arxivarà sense més tràmit.
  
Article 6. Criteris d'avaluació de les sol·licituds
  
Les ajudes es concediran a les entitats que complisquen els requisits, per ordre de registre d'entrada de l'expedient complet, fins a esgotar el crèdit disponible.
  
Article 7. Resolució de la concessió d'ajudes
  
1. Les àrees de Treball, trametran els expedients a la Direcció General de Treball després de comprovar la documentació aportada pels sol·licitants i esmenades les deficiències observades, d'acord amb la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
2. La Direcció General de Treball podrà demanar del sol·licitant l'aportació addicional d'altres documents o dades aclaridores que estime necessaris per a resoldre la sol·licitud presentada.
  
3. La competència per a la concessió o denegació de les ajudes previstes en la present ordre, correspon al conseller d'Ocupació, Indústria i Comerç.
  
4. La resolució de concessió fixarà expressament la quantia de l'ajuda i incorporarà, si és procedent, les condicions i obligacions que afecten el desenrotllament del projecte, i podrà establir terminis parcials perquè el beneficiari execute com a mínim un determinat percentatge del projecte i per a la justificació del compliment d'altres condicions.
  
5. La resolució es notificarà als interessats en els termes previstos en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
6. El termini màxim per a resoldre les sol·licituds que es formulen per a la concessió de les ajudes que s'estableixen en la present ordre serà d'un mes comptat des de la data en què l'expedient es trobe complet, si açò es produeix una vegada publicada l'ordre per la qual es fan públics les línies de crèdit i l'import global màxim destinat a la concessió de les ajudes previstes en la present disposició. En cas contrari el termini comptarà a partir de la dita publicació. Transcorregut el termini sense que s'hi haja dictat resolució s'entendrà desestimada la sol·licitud de concessió d'ajuda, en els termes previstos en els articles 43 i 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
7. Les resolucions a què es refereixen els paràgrafs anteriors esgoten la via administrativa i contra elles podrà interposar-se un recurs contenciós administratiu davant del Tribunal Superior de Justícia de la Comunitat Valenciana, en el termini de dos mesos comptats des de l'endemà de la notificació de la resolució corresponent.
  
Article 8. Resolució d'incidències
  
1. L'òrgan competent per a la concessió de les ajudes previstes en la present ordre, resoldrà les incidències que es produïsquen amb posterioritat a la dita concessió, i en especial els supòsits de:
  
- Canvis de titularitat.
  
- Canvis d'ubicació.
  
- Pròrrogues per a l'execució del projecte i per al compliment de les condicions particulars de la concessió, amb caràcter excepcional.
  
- Modificacions justificades del projecte inicial.
  
- Pròrrogues del termini per a l'aportació de documents acreditatius de l'execució del projecte als efectes de liquidació de l'ajuda.
  
2. El beneficiari haurà de comunicar, en qualsevol moment de la vigència de l'expedient, altres ajudes públiques o privades que haguera obtingut o sol·licitat per al mateix projecte amb posterioritat a la data de presentació de la sol·licitud.
  
Article 9. Control de les accions
  
1. La Direcció General de Treball realitzarà el control i seguiment dels projectes per mitjà de les inspeccions que estime necessàries, i emetrà certificat final de conformitat als objectius del projecte aprovat, que servirà de base per a la tramitació del corresponent expedient de liquidació de la subvenció concedida.
  
2. El beneficiari estarà obligat a sotmetre's a les actuacions de control financer de la Intervenció General, amb relació a les subvencions o ajudes concedides.
  
Article 10. Liquidació de les ajudes
  
1. La liquidació de les ajudes s'efectuarà una vegada executat el projecte en la seua totalitat o en les fases previstes, d'acord amb la sol·licitud presentada i en els termes fixats per a la concessió de l'ajuda.
  
2. Als efectes d'allò que s'ha establit en el punt anterior, els beneficiaris, en el termini que es determine en la resolució de concessió de l'ajuda, i en tot cas amb anterioritat a l'1 d'octubre de 1999, hauran de presentar:
  
a) Factures de la despesa efectuada, d'acord amb la normativa vigent.
  
b) En els casos en què resulte exigible projecte tècnic, certificat d'obra expedit per un tècnic competent.
  
c) Acreditació, si és procedent, del compliment de les obligacions i condicions que s'hagueren establit en la resolució de la concessió de l'ajuda.
  
3. No serà subvencionable l'impost sobre el valor afegit (IVA) satisfet per l'adquisició de béns i serveis i en general qualsevol impost pagat pel beneficiari.
  
Article 11. Minoració i resolució de les ajudes concedides
  
1. L'alteració d'alguna de les característiques del projecte aprovat, l'incompliment de condicions i terminis establits en la resolució, la no execució parcial de la inversió, la falta de justificació de les despeses efectivament realitzades i la concessió amb posterioritat a la presentació de la sol·licitud d'altres ajudes públiques que en el seu conjunt excedisquen dels límits establits, podrà donar lloc a la minoració de la subvenció concedida.
  
2. L'incompliment per part del beneficiari de qualsevol dels requisits, condicions i la resta de circumstàncies que van donar lloc a l'atorgament de la subvenció, la variació de la finalitat de l'actuació o la falta de justificació de la realització del projecte, donarà lloc a la incoació, per l'òrgan competent per a la concessió de les ajudes, del corresponent expedient que podrà finalitzar si és procedent, amb la resolució de la subvenció i l'obligació de reintegrar les ajudes percebudes i els interessos de demora des del moment del pagament. En la tramitació del procediment es garantirà, en tot cas, el dret de l'interessat a l'audiència.
  
DISPOSICIONS ADDICIONALS
  
Primera
  
La concessió de les ajudes previstes en esta ordre estarà condicionada a l'existència de crèdit adequat i suficient per a això en els pressupostos de la Generalitat Valenciana per a l'exercici 1999.
  
Per a complir allò que s'ha previst en l'article 47.11 del Text Refós de la Llei d'Hisenda Pública i d'acord amb el que establisca la Llei de Pressupostos de la Generalitat Valenciana per a 1999, per ordre de la Conselleria d'Ocupació, Indústria i Comerç es faran públics les línies de crèdit i l'import global màxim destinat a la concessió de les ajudes previstes en la present disposició.
  
Segona
  
En el cas que els documents exigits que han d'acompanyar la sol·licitud de concessió d'ajudes ja els tinguera qualsevol òrgan de l'administració actuant, el sol·licitant podrà acollir-se a allò que s'ha establit en l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que s'hi facen constar la data i l'òrgan o dependència on es presentaren o, si és procedent, s'emeteren i que no hagen transcorregut més de cinc anys des de l'acabament del procediment a què corresponguen.
  
En els supòsits d'impossibilitat material d'obtindre el document, l'òrgan competent podrà demanar-ne al sol·licitant la presentació o, si de cas hi manca, l'acreditació per uns altres mitjans dels requisits a què es refereix el document.
  
DISPOSICIONS FINALS
  
Primera
  
Es faculta el director general de Treball per a dictar les disposicions i adoptar les mesures que considere oportunes per al desenrotllament i l'aplicació d'allò que s'ha disposat en la present ordre.
  
Segona
  
La present ordre entrarà en vigor el dia de la seua publicació en el Diari Oficial de la Generalitat Valenciana.
  
València, 26 de novembre de 1998
  
El conseller d'Ocupació, Indústria i Comerç,